Συντεταγμένες: 30°4′48″N 2°6′0″W﻿ / ﻿30.08000°N 2.10000°W﻿ / 30.08000; -2.10000

Το **Μπενί Αμπές** (αραβικά: بني عباس‎, βερβερικές γλώσσες: ⴰⵢⵜ ⴰⴱⴱⴰⵙ) είναι πόλη όαση στη δυτική Αλγερία. Η κοινότητα, σύμφωνα με την απογραφή του 2008, έχει 10.885 κατοίκους, από 8.850 το 1998 σημειώνοντας ετήσια αύξηση 2,13%.

Τοποθεσία
---------

Το Μπενί Αμπές βρίσκεται στον ποταμό Ουέντ Σαουρά, ο οποίος έχει νερό μόνο τον χειμώνα και την άνοιξη και ο οποίος σχηματίζει τα δυτικά σύνορα της ερήμου Εργκ στην επαρχία Μπεσάρ. Οι πλησιέστερες μεγαλύτερες πόλεις με άμεσες συγκοινωνιακές συνδέσεις είναι περίπου 235 χλμ. βόρεια η πρωτεύουσα της επαρχίας Μπεσάρ και το Ταγκίτ περίπου στα μέσα της απόστασης. Η πόλη του Μπενί Αμπές βρίσκεται σε ένα βραχώδες οροπέδιο σε υψόμετρο περίπου 500 μ. από την επιφάνεια της θάλασσας.

Ιστορία
-------

Το Μπενί Αμπές ιδρύθηκε τον 11ο αιώνα και αρχικά αποτελούταν από τέσσερις ανεξάρτητους οχυρωμένους οικισμούς (κσαρ). Στη συνέχεια τον 15ο αιώνα, ο Σιντί Μουχάμεντ μπεν Αμπντεσλάμ ένωσε τις πόλεις σε έναν οικισμό. Κατά τη διάρκεια του Αλγερινού πολέμου της Ανεξαρτησίας, το παλιό κσαρ εκκενώθηκε από τους Γάλλους το 1957, δεδομένου ότι υπήρχαν υποψίες πως στην περιοχή βρισκόταν αντάρτες. Οι κάτοικοι μετακόμισαν αρχικά σε οικίες στην άκρη του φοινικοδάσους και στις άκρες του οροπεδίου, ενώ αργότερα δημιουργήθηκε η νέα πόλη στο οροπέδιο. Το παλιό κσαρ έχει ερειπωθεί έκτοτε, αλλά τμήματά του έχουν αναπαλαιωθεί.

Αξιοθέατα
---------

Στο Μπενί Αμπές υπάρχει Μουσείο Σαχάρας και ερευνητικό κέντρο της Σαχάρας με ερείπια ζωολογικού και βοτανικού κήπου. Η δημοτική πισίνα, η οποία τροφοδοτείται από μια πηγή, έχει επίσης τουριστική αξία. Υπάρχουν παλιές οχυρώσεις στη μέση του φοινικοδάσους. Το ερημητήριο *La Fraternité*, το οποίο ιδρύθηκε το 1901, όπου έζησε για τέσσερα χρόνια ο Σαρλ ντε Φουκώ, διαθέτει ένα παρεκκλήσι και εξακολουθεί να κατοικείται από μερικούς μοναχούς.

Κλίμα
-----

Το Μπενί Αμπές έχει θερμό και ξηρό ερημικό κλίμα (Κλιματική ταξινόμηση Κέππεν *BWk*). Συνήθως παρατηρείται ελάχιστη βροχόπτωση, αλλά περιστασιακές καταιγίδες μπορούν να παρατηρηθούν, προκαλώντας πλημμύρες στον Ουέντ Σαουρά. Υπάρχει ηλιοφάνεια σχεδόν κάθε μέρα ολόκληρο τον χρόνο.

Ο Δεκέμβριος, ο Ιανουάριος και ο Φεβρουάριος είναι οι ψυχρότεροι μήνες, όταν η θερμοκρασία κυμαίνεται μεταξύ 4 °C και 18 °C. Κατά τη διάρκεια του καλοκαιριού, η θερμοκρασία μπορεί να φτάσει τους 45 °C με υγρασία περίπου 10% κατά τη διάρκεια της ημέρας.

| Κλιματικά δεδομένα Μπενί Αμπές |
| --- |
| Μήνας | Ιαν | Φεβ | Μάρ | Απρ | Μάι | Ιούν | Ιούλ | Αύγ | Σεπ | Οκτ | Νοε | Δεκ | Έτος |
| Υψηλότερη Μέγιστη °C (°F) | 29.0 | 34.3 | 37.3 | 39.6 | 44.4 | 46.8 | 47.8 | 47.0 | 44.4 | 39.0 | 33.8 | 28.1 | 47,8 |
| Μέση Μέγιστη °C (°F) | 17.7 | 21.2 | 24.5 | 28.3 | 33.2 | 39.0 | 41.9 | 41.5 | 36.6 | 29.5 | 22.9 | 17.8 | 29,51 |
| Μέση Μηνιαία °C (°F) | 11.0 | 14.4 | 17.9 | 21.7 | 26.5 | 31.8 | 34.9 | 34.6 | 30.1 | 23.2 | 16.7 | 11.6 | 22,87 |
| Μέση Ελάχιστη °C (°F) | 4.3 | 7.6 | 11.3 | 15.0 | 19.8 | 24.6 | 27.9 | 27.6 | 23.5 | 16.8 | 10.4 | 5.2 | 16,17 |
| Χαμηλότερη Ελάχιστη °C (°F) | −5 | −1.8 | 2.0 | 2.0 | 9.0 | 13.4 | 13.5 | 18.3 | 11.0 | 4.0 | 0.0 | −1.8 | −5 |
| Υετός mm (ίντσες) | 3,1 | 1,9 | 1,6 | 2,4 | 2,3 | 0,4 | 0,5 | 1,1 | 1,9 | 8,6 | 6,7 | 6,1 | 36,6 |
| % υγρασίας | 43.2 | 36.3 | 29.2 | 25.0 | 22.7 | 18.3 | 15.5 | 18.0 | 24.8 | 34.2 | 40.1 | 46.7 | 29,5 |
| *Πηγή #1: NOAA (1967-1990)* |
| *Πηγή #2: climatebase.ru (ακραίες τιμές, υγρασία)* |

Παραπομπές
----------

1. ↑  «Béni Abbès (Commune, Béchar, Algeria) - Population Statistics, Charts, Map and Location». Ανακτήθηκε στις 6  Ιανουαρίου 2020.
2. ↑  «Béni Abbès (Commune, Béchar, Algeria) - Population Statistics, Charts, Map and Location». *citypopulation.de*. Ανακτήθηκε στις 6 Ιανουαρίου 2020.
3. 1 2  «Beni Abbès | Algeria». *Encyclopedia Britannica* (στα Αγγλικά). Ανακτήθηκε στις 6 Ιανουαρίου 2020.
4. ↑  *Africa*. Italy: Associazione fra le imprese italiane in Africa. 1985. σελ. 110.
5. ↑  Ramès, C. (1941). *Beni Abbès (Sahara oranais): Etude historique, géographique et médicale*. France: χ.ε.
6. ↑  Amadeo, Gianfranco· Cresti, Federico (1983). *Béni Abbès: habitat traditionnel et habitat nouveau. Étude sur l'evolution des formes architecturales traditionnelles*. France: République algerienne democratique et populaire, Ministère de l'enseignement supérieur et de la recherche scientifique, de la recherche scientifique.
7. ↑  «Biography of Charles de Foucauld». *www.charlesdefoucauld.org*. Ανακτήθηκε στις 6 Ιανουαρίου 2020.
8. ↑  «Climate Normals for Beni Abbes». Ανακτήθηκε στις 6 Ιανουαρίου 2020.
9. ↑  «Beni Abbes, Algeria». Climatebase.ru. Ανακτήθηκε στις 6 Ιανουαρίου 2020.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 146690594
* LCCN: n88196659
* SUDOC: 191082929

 |

 |